PLANINSKO DRUŠTVO CELJE MATICA                                                             Celje, 29.01.2009

ODSEK ZA POHODNIŠTVO,  STANETOVA 20,  SI-3000  CELJE

Tel.  03 492 4850,  051 338 358

V OSRČJE ČIČARIJE

MOCVIL,  1061m, 
V NEDELJO,  8. FEBRUARJA 2009

KADAR HRIB IN DOL POBELI SNEG, 

SE V SONCU CELO TRAVNATE VZPETINE ZABLESTE KOT ALPSKI VRŠACI. 

TEDAJ TUDI MISEL PRESKOČI S HIMALAJSKIH GREBENOV NA GORSKE HRBTE ČIČARIJE,

KI SE POD NJIMI KOT KAKŠNA POMANJŠANA INDIJSKA PODCELINA RAZPROSTIRA ISTRA. 

KAR TROJEN ZID LOČI ISTRO OD CELINE;

JUŽNI SE VLEČE OD KOJNIKA DO UČKE, SEVERNI POTEKA ČEZ SLAVNIK IN ŽABNIK. 

NAŠA POT NA RAZGLEDNI MOCVIL V JUŽNI VERIGI, KAMOR VAS VABIMO SKUPAJ Z JOŽETOM, 

SE IZ ISTRE POPREK VZPNE ČEZ NEKAJ STRMIH ROBOV IN OBRONKOV 

TER PREKORAČI NERODOVITNE PLANOTE PA KRAŠKA POLJA S POLPRAZNIMI VASMI. 

S POSTAJALIŠČA PRED PARKIRNO STAVBO OB LJUBLJANSKI CESTI 
SE ODPRAVIMO Z NAROČENIM AVTOBUSOM OB PETIH ZJUTRAJ, 5:00. 

KOPRSKI KRAK AVTOMOBILSKE CESTE ZAPUSTIMO POD ČRNIM KALOM.

TAM ZAVIJEMO NA CESTO PROTI MEJNEMU PREHODU SOČERGA, 

ODKODER SE CESTA SPUSTI SKORAJ DO REKE MIRNE PRI BUZETU, okoli 60 m. 

JUTRANJE VOŽNJE PA NE SKLENEMO OB MIRNI, 

MARVEČ OB GLAVNI CESTI PROTI PREDORU POD UČKO BLIZU NASELJA ČIRITEŽA, 260 m.

IZGUBLJENIH 200 VIŠINSKIH METROV BOMO SPOTOMA NADOKNADILI!

ZA PRVIM GRIČEM SE SKRIVA TRDOŽIVA GLAGOLJAŠKA VAS NUGLA, 395 m.

VARUJETA JO ZAVETNIKA SVETI PETER IN SVETA JELENA, 

KI ŽE OD DAVNEGA LETA 1405 HRANITA NAJLEPŠO MAŠNO KNJIGO V GLAGOLICI.

PREČKAMO ISTRSKO ŽELEZNIŠKO PROGO PA CESTO V SLUM  

TER ZA VASJO POIŠČEMO POT ČEZ KRAŠKI ROB NA RAZSEŽNO PLANOTO, do 660 m.

NA PLANOTI SAMEVA GENETSKI CENTER ZA 3.500 GLAV KOZ IN OVAC, 

KI SO GA ZA OKOLI 28 milijonov mark POSTAVILI PRED DOBRIMI DESETIMI LETI, 

DA BI V ČIČARIJI OŽIVILI REJO DROBNICE, A DOSLEJ OD NJEGA ŠE NI BILO HASKA…

KAMNITI KOLOVOZ SE SPUSTI K SVETEMU KRIŽU V PRAPOČE, 502 m. 

VAS LEŽI NA SPODNJEM KONCU KRAŠKEGA POLJA 1 uro DALEČ OD LANIŠČA. 

TUDI V PRAPOČAH RAJŠI PREČKAMO CESTO, TOKRAT TISTO V KLENOVŠČAK, 

IN SE PO STAREM KOLOVOZU PREKOBALIMO ČEZ HRBET MAREČICE, 789 m, 

NA VIŠE LEŽEČE POLJE K BLAŽENI DEVICI MARIJI IZ LETA 1580 V RAČJO VAS, 695 m. 

V SKROMNEM ZAVETIŠČU JE ČAS ZA OPOLDANSKI OBROK IZ NAHRBTNIKA, 

KI NAM GA JE OSKRBNIK TOMO PRIPRAVLJEN POPESTRITI TUDI S TOPLIM ČAJEM. 

PO OBEDU SE LOTIMO NJIHOVE HIŠNE GORE MOCVIL, 1061 m. 

ZARADI PAŠE IN LESA SO JO BILI RAČJEVAŠČANI ZA 250 forintov KUPILI LETA 1833. 

PRI VZPONU IŠČEMO ZNAKE PRENOVLJENE ISTRSKE PLANINSKE POTI  

IN JIM SLEDIMO TUDI ŠE ČEZ VRŠIČE, 1036 m, NA RAZGLEDNO GOMILO, 1026 m. 

NA GOMILI SE ODLOČIMO ZA NEKOLIKO SLABŠE OZNAČENO STEZO V VODICE, 651 m, 

ODKODER BI BILO DO DRŽAVNE MEJE NA ŽABNIKU LE ŠE DOBRO URO VZPONA. 

ZATO V VODICAH PO OSMIH URAH SKLENEMO DANAŠNJI PRODOR V ČIČARIJO. 

DOMOV SE VRNEMO okoli 21.ure SKOZI JELOVICE IN PODGORJE, 518 m, POD SLAVNIKOM.

PRI SEBI IMEJMO VELJAVNO OSEBNO IZKAZNICO ALI POTNI LIST! 

NA POTI IZ RAČJE VASI ČEZ MOCVIL V VODICE BO ZA GAMAŠE BRŽDA DOVOLJ SNEGA; 

ČE GA BO PA PREVEČ, BOMO IZHODIŠČE POTI IZ ČIRITEŽA PRESTAVILI KAM VIŠE. 

PRIJAVIMO SE V DRUŠTVENI PISARNI NA STANETOVI 20, 

ZA NAROČENI PREVOZ PA PRISPEVAMO 16,00 evrov. 

DOBER DAN NA ISTRSKEM RAZGLEDNEM GANKU!

Tone Primožič

